RPH ฉายแววเด่น! มีลุ้นกระหน่ำเทรดเกิน 6.70 บ.
RPH ฉายแววเด่น! มีลุ้นกระหน่ำเทรดเกิน 6.70 บาท จากราคา IPO ที่ 4.80 บาท ฟากโบรกฯ เล็งฐานลูกค้าแน่น-แผนลงทุนแจ๋ว หนุนกำไรเติบโตต่อเนื่อง
27 ก.พ. 2560

RPH ฉายแววเด่น! มีลุ้นกระหน่ำเทรดเกิน 6.72 บาท จากราคา IPO ที่ 4.80 บาท ฟากโบรกฯ เล็งฐานลูกค้าแน่น-แผนลงทุนแจ๋ว หนุนกำไรเติบโตต่อเนื่อง
นพ.ธีระวัฒน์ ศรีนัครินทร์ ประธานเจ้าหน้าที่บริหาร บริษัทโรงพยาบาลราชพฤกษ์ จำกัด (มหาชน) หรือ RPH เปิดเผยว่า บริษัทได้นำเสนอขายหุ้นให้กับประชาชนทั่วไปครั้งแรก (IPO) จำนวน 163.78 ล้านหุ้น ในราคาหุ้นละ 4.80 บาท มีกำหนดเข้าทำการซื้อขายในตลาดหลักทรัพย์ในวันที่ 27 ก.พ นี้ โดยมีวัตถุประสงค์ที่จะนำเงินที่ได้จากการระดมทุนจำนวน 786 ล้านบาทไปใช้ในโครงการก่อสร้างอาคารโรงพยาบาลใหม่กว่า 200 เตียง รวมถึงอุปกรณ์ทางการแพทย์ รองรับการขยายบริการทางการแพทย์ และใช้สำหรับเป็นเงินทุนหมุนเวียนในการดำเนินธุรกิจ โดยโรงพยาบาลราชพฤกษ์ ถือเป็นโรงพยาบาลเอกชนเต็มรูปแบบแห่งแรกในจังหวัดขอนแก่นที่ดูแลคนป่วยได้อย่างมีศักยภาพ มายาวนานกว่า 22 ปี มีคนไข้ที่ดูแลทุกระดับ
สำหรับการนำหุ้นสามัญของบริษัทเข้าจดทะเบียนในตลาดหลักทรัพย์ฯ ครั้งนี้ จะช่วยเสริมความแข็งแกร่งด้านเงินทุนให้กับบริษัท โดยจะนำเงินจากการระดมทุนไปใช้ก่อสร้างอาคารโรงพยาบาลแห่งใหม่ภายใต้แนวคิดการเยียวยาด้วยสิ่งแวดล้อม เป็นเงินทุนหมุนเวียนในการดำเนินธุรกิจ และขยายธุรกิจที่เกี่ยวข้องกับธุรกิจการแพทย์  เพื่อยกระดับการให้บริการที่มีคุณภาพในระดับมาตรฐานสากลสำหรับประชาชนในภาคตะวันออกเฉียงเหนือและภาคพื้นอินโดจีน
ขณะที่ผลการดำเนินงานงวดปี 59 บริษัทมีกำไรสุทธิ 67.90 ล้านบาทเพิ่มขึ้น 50.9% เมื่อเทียบกับงวดเดียวกันของปี 58 ที่มีกำไรสุทธิ 44.99 ล้านบาท โดยมีรายได้จากกิจการโรงพยาบาล 409.80 ล้านบาท เพิ่มขึ้น 7.14 % จากปี 58 ที่มีรายได้จากกิจการโรงพยาบาล 382.48 ล้านบาท
ทั้งนี้การที่ผลการดำเนินงานงวดปี 59 มีอัตราการเติบโตสูงอย่างมีนัยสำคัญ เนื่องจากการเข้าพักรักษาตัวของคนไข้ในมีอัตราที่เพิ่มขึ้นจากปีก่อนหน้า โดยในปี 59 มีอัตราครองเตียงกว่า 85% ประกอบกับโรงพยาบาลได้มีการปรับค่าบริการเพิ่มขึ้น นอกจากนี้โรงพยาบาลก็มีการบริหารจัดการต้นทุนอย่างมีประสิทธิภาพ ทำให้ต้นทุนการดำเนินงานลดลง จากปี 58 ที่สัดส่วนต้นทุนรวมของโรงพยาบาลอยู่ที่ 72.11% ของรายได้รวม ได้ปรับลดลงเหลือ 66.75%ของรายได้รวมในปี 59
“ผลงานปี 59 ค่อนข้างดีกำไรโตกว่า 50% สะท้อนให้เห็นถึงการบริหารจัดการที่มีประสิทธิภาพ แม้เราจะเป็นโรงพยาบาลเอกชนที่คิดค่ารักษาพยาบาลไม่ได้แพงมาก แต่ก็ยังสามารถทำกำไร และให้ผลตอบแทนที่ดีต่อผู้ถือหุ้นได้” นพ.ธีระวัฒน์ กล่าว
 
โดยโรงพยาบาลราชพฤกษ์ ใช้ชื่อย่อ RPH เข้าซื้อขายใน SET ในกลุ่มอุตสาหกรรมบริการ หมวดธุรกิจการแพทย์ โดยกำหนดวันที่เป็นหลักทรัพย์จดทะเบียนและวันเริ่มทำการซื้อขาย ในวันที่ 27 ก.พ.60 มีจำนวนหุ้นจดทะเบียนกับตลท. และหุ้นชำระแล้ว จำนวน 546 ล้านหุ้น พาร์หุ้นละ 1 บาท ทุนชำระแล้ว 546 ล้านบาท ขณะที่บริษัทได้เสนอขายหุ้นให้กับประชาชนทั่วไปครั้งแรก (IPO) จำนวน 163.78 ล้านหุ้น ที่ราคาหุ้นละ 4.80 บาท
ทั้งนี้ RPH ประกอบกิจการสถานพยาบาลประเภทรับผู้ป่วยไว้ค้างคืนภายใต้ชื่อ “โรงพยาบาลราชพฤกษ์” โดยให้บริการครอบคลุมจังหวัดขอนแก่น และจังหวัดใกล้เคียง รวมทั้งประเทศเพื่อนบ้านในภูมิภาคอินโดจีน
 
ส่วน บล.บัวหลวง ระบุในบทวิเคราะห์ให้ราคาเป้าหมาย RPH ที่ 5.60 บาท โดยโรงพยาบาลราชพฤกษ์ ขาย IPO หุ้นใหม่ 163.78 ล้านหุ้น 30% ของทุนจะทะเบียนหลัง IPO รวมเป็น 546 ล้านหุ้น โรงพยาบาลอยู่ในจังหวัดขอนแก่น มี 55 เตียงผู้ป่วยใน มีจุดเด่นคือ มีชื่อเสียงยาวนานกว่า 23 ปี ซึ่งมีฐานลูกค้าส่วนใหญ่เป็นลูกค้าเงินสด และลูกค้าบริษัทประกัน
ขณะที่โรงพยาบาลมีแผนขยายจำนวนเตียงไปถึง 202 เตียง โดยการสร้างอาคารใหม่ 14 ชั้น มูลค่า 1.4 พันล้านบาท คาดหนุนให้กำไรเติบโตอย่างต่อเนื่อง คาดว่าหลังจากที่อาคารใหม่เปิดดำเนินการในปี 61 แล้ว กำไรปี 62 คาดเติบโตราว 19% ซึ่งประเมินมูลค่าหุ้นได้ market cap 3,055 ล้านบาท หรือ 5.60 บาท/หุ้น โดยที่ P/E เพียง 39.5 เท่า และปัจจัยหนุนราคาหุ้นระยะสั้นมาจากกำไรปี 60 ที่คาดโตราว 15%
 
อย่างไรก็ตาม แหล่งข่าวรายหนึ่ง เปิดเผยกับ “ข่าวหุ้นธุรกิจออนไลน์” ว่า ราคาหุ้น RPH ในการเข้าซื้อขายวันแรก (27 ก.พ.) มีแนวโน้มว่าจะปรับตัวขึ้นสูงถึง 6.72 บาท โดยคำนวณจากค่า P/E ที่ระดับ 37.33 เท่า และกำไรต่อหุ้นที่ 0.18 บาท เนื่องจาก RPH นั้นเป็นบจ.ขนาดใหญ่ ขณะที่กำไรยังคงมีแนวโน้มปรับตัวขึ้นอย่างต่อเนื่อง ราคาหุ้นจึงน่าจะปรับตัวขึ้นประมาณ 40% จากราคา IPO ที่ 4.80 บาท